Á ḿbū lálā Sirus, ǹkúkúmá yǎ Pérsia, ńdɔ ebúg é ngákwí ábə Daníel yǎ bə́ ngáyole nâ Beltshasar. Ebúg tē é ngábə́ bə́bə́lá é bə̄gə́ fə miǹtyé mīńnēn. Ńdɔ á ngāsóŋ ébūg, ndiná é və̄bán nyē á nyénān yā ńlō. 2Məlú mə́tē, ma, Daníel mə bɔɔ endə́gələ á táŋ bəsɔ́ndɔ bə́lɛ́: 3təge dí bídí bí ngōŋ, tsíd ai wɔ̂n, təge mə súbū ânyu, m̀bɔ́n təge wɔ́bɔ, a kələ kwí á mvús sɔ́ndɔ élɛ́. 4Ngɔn osú é tɔá mə̄lú mə̄wóm mə́bɛ̄ ai mə́nyi, mə tə́lə á ńtsāg óswé Tíger, 5ńdɔ mə ngátyé mís nə́ mabəbə; mə ńtála: mod a bəgə́ ndɔ́mbɔ́ eyé, ángə̄də́g á tīī nyē ai m̀fúbán mvɔ́d. 6Nyɔ́l dzīē é fulugan ai akɔ́g krisolîd, ású díé hə anə zə̄ yaŋ, mís móé hə anə́ mə́lámbā mə́ ndóan, biǹnam bíé ai mim̀byán hə anə́ ḿfūbán mvɔ́d, kíŋ yā bībúg bíé hə anə́ kínda étítíb bod. 7Mǎmēn, Daníel etám, mə̄ ngáfɔmbɔ eyə̌ŋ dzǎm tē, amú é bod bíā bɔ́ bī ngábə́, bɔ́ təge yén éyə̌ŋ dzǎm tē; ńdɔ mod wɔ̌ŋ á ngākúban bɔ́ á nyɔ́l, bə́ ngatúb nə̄ bákə sobo. 8Ńdɔ mə ngálígi etám, mə fɔmbɔgɔ éyə̄ŋ dzam dzí; təgě fə ai ngul á nyɔ́l, ású á fɔlan yǎ mā, á mān tsénde, ńdɔ ngul e ngáman ma á nyɔ́l. 9Ńdɔ mə ngáwóg kíŋ bibúg bíé, mə̌ ngasulan fɔ́ɔ́ ai kíŋ bibúg bíé, mə kǔ ai asú á sí. 10Mə ńtála wɔ́ ó nambaga ma, məbɔ́ŋ mə́ ngádzə́m mā kám, mɔ́ mámā fə dzam də́dā. 11Mod tē nyé ai ma nâ: "Ǎ Daníel, mod yǎ ó təmə́ á mvɔ̄m étē, wógó bíbúg māyi wa kǎd bī nâ; kódógō á sí, ma nyɔ́ mə̄ lómbán ábə wa.” Ńdɔ̄ a ngákɔ́bɔ̄ bíbūg bī, mə́ tə́bə́ ai é kám ésə mə̌ dzə́mə. 12Nyé ai ma nâ: "Tə wambáda, ǎ Daníel, amú ámōs ósū yā ó ngāyílī nə́ wadzɔdi wǎmēn á mís mə́ Zāmbá, ású yə̄ nâ ó wog, bibúg bíé bí ngáwóge, ńdɔ̄ ású bíbúg bíe bítē ńdɔ mə sɔ́.